
PSIHONEUROFIZIOLOGIE 


Mezencefalul 

Se compune din pedunculii cerebrali şi tuberculii cvadrigemeni. 
Mezencefalul este situat între punte şi un plan care uneşte comisura 
posterioară cu marginea posterioară a corpilor mamilari. Mezencefalul 
porneşte din protuberanţă şi pătrunde în emisferele cerebrale. El are o 
faţă anterioară, una posterioară şi două feţe laterale. 

Faţa anterioară. Intre pedunculii cerebeloşi se află o scobitură 
triunghiulară, numită fosă interpedunculară, în care se găseşte substanţa 
perforată posterioară şi care are vîrful îndreptat spre punte. 

Faţa posterioară a mezencefalului este ascunsă vederii şi poate fi 
văzută numai după ridicarea lobilor occipitali. Aici întîlnim lama 
cvadrigeminală a tractului mezencefalic, unde se află tuberculii (coliculii) 
cvadrigemeni anteriori (în număr de doi) şi posteriori (tot doi). Braţele 
tuberculilor cvadrigemeni superiori ajung la corpii geniculaţi laterali. De la 
coliculii cvadrigemeni inferiori pleacă braţele la corpii geniculaţi mediali. 
Sub coliculii cvadrigemeni inferiori iese nervul trohlear (IV) care inervează 
muşchiul oblic superior al ochiului. Lateral apar pedunculii cerebeloşi 
superiori, care pătrund în mezencefal sub coliculii cvadrigemeni inferiori. 

Feţele laterale corespund tegmentului mezencefalic şi picioarelor 
pedunculilor cerebrali. Intre picior şi tegment apare şanţul lateral al 
mezencefalului. Feţele laterale vin în raport cu girusul hipocampic. O 
secţiune transversală prin mezencefal relevă o porţiune anterioară mult 
dezvoltată şi lărgită, iar între treimea posterioară şi cea mijlocie a 
mezencefalului se găseşte apeductul lui Sylvius, care leagă ventriculul 3 
de ventriculul 4. Limita dintre tegment şi picior o formează substanța 
neagră. 

Picioarele  pedunculilor cerebrali sunt alcătuite exclusiv din 
substanţă albă, cu fibre lungi descendente cortico-fugale. Aici vom întîlni: 

- tractul corticospinal (piramidal) care ocupă cele trei cincimi 
mijlocii din piciorul peduncular. Fibrele sale ajung la neuronii motori din 
coarnele anterioare ale măduvei spinării situate de partea opusă. 

- tractul cortico-bulbar  (fasciculul geniculat), care trece prin 
genunchiul capsulei interne şi are fibre pentru nucleii motori ai nervilor 
cranieni din bulb şi punte; 

- tractul cortico-nuclear ajunge la nivelul nucleilor motori ai globilor 
oculari; 

- tractul cortico-pontin este format din fibre fronto-pontine situate 
în cincimea laterală a piciorului peduncular, şi fibre temporo-pontine în 
cincimea medială. 

Fibrele acestor tracturi fac sinapsă în nucleii punţii, iar de acolo 
merg spre cerebel. Lezarea fibrelor corticofugale în piciorul peduncular dă 
deficit motor (hemiplegie) de partea opusă leziunii, precum şi paralizie de 
nerv oculomotor comun, al cărui nucleu se află la nivelul mezencefalului. 


Tegmentul mezencefalic (calota) 


Este cuprins în etajul mijlociu. Între tegment şi piciorul pedunculilor 
cerebrali se află substanţa neagră (foarte importantă în Parkinson, 
deoarece aici se secretă dopamina). În etajul inferior, tegmentul 
mezencefalic se continuă cu tegmentul pontin, iar anterior el ajunge pînă 
la nivelul diencefalului. 

Substanţa cenușie a tegmentului mezencefalic. Întîlnim aici 
substanţa cenuşie centrală peri-apeductală (în jurul apeductului lui 
Sylvius), formată din nişte mase celulare specifice mezencefalului. Un 
nucleu foarte important este nucleul trohlearului (perechea IV de nervi 
cranieni şi singurul nerv cranian a cărui origine aparentă se află pe partea 
posterioară a trunchiului cerebral), situat în partea anterioară a 
substanţei  cenuşii centrale. Apoi mai este nucleul oculomotorului 
(perechea lll), situat anterior de apeduct, care inervează motor toţi 
muşchii globului ocular, cu excepţia muşchiului drept extern (inervat de 
perechea VI) şi a oblicului superior (perechea IV). 

Legătura nervilor motori oculari III, IV şi VI cu nucleii vestibulari şi 
corpii cvadrigemeni superiori, dar şi cu fascicului longitudinal medial, 
precum şi conexiunea nucleilor vestibulari cu coarnele anterioare ale 
măduvei spinării, contribuie la coordonarea mişcărilor globilor oculari cu 
cele ale capului, trunchiului şi membrelor. 

Prin tractul mezencefalic, nucleii motori oculari se leagă funcţional 
de calea optică şi auditivă. Mişcările voluntare ale globilor oculari se 
datorează legăturii acestora cu ariile corticale 6, 8 şi 19. Reflexul 
vegetativ la lumină se datorează unor fibre aflate la nivelul nervului 
oculomotor. 

Alt nucleu foarte important este nucleul roşu, care se află deasupra 
substanţei negre; la nivelul lui se termină fibrele care pornesc din nucleul 
dinţat al cerebelului. Nucleul roşu are un rol foarte important în 
distribuirea normală a tonusului muscular. Activitatea nucleului roşu este 
controlată de centrii superiori extrapiramidali, dar şi de scoarţa cerebrală. 

In substanţa cenuşie a tegmentului se mai află şi alţi centri, mai 
puţin importanţi. 


Substanţa neagră a tegmentului 


Este cea mai mare masă nucleară a tegmentului, are formă 
semilunară şi se întinde de la şanţul medial al mezencefalului la cel 
lateral. Activitatea substanţei negre este controlată de către nucleii de la 
baza creierului, dar şi de scoarţa cerebrală. Substanţa neagră are rol 
foarte important în controlarea tonusului muscular şi a mişcărilor 
involuntare. La acest nivel se secretă dopamina. Degenerarea substanţei 
negre duce la apariţia bolii Parkinson. 


Substanţa albă a tegmentului 

Printre nucleii substanţei cenușii şi reticulate se află mănunchiuri 
de fibre corticale sau fibre care vin din etajele inferioare ale nevraxului, 
precum şi altele, din centrii mezencefalici. Aici se găsesc următoarele 
tracturi: spinotalamic (dorsal faţă de lemniscul medial), însoţit de tractul 
spinotectal şi nucleo-tectal. Lemniscul lateral vine din punte, de la nucleii 
cohleari de partea opusă. Pedunculii cerebeloşi superiori se opresc la 
nucleul roşu, iar o parte din fibrele acestuia se duc la talamus şi la nucleii 
subtalamici. Se mai găsesc tractul rugro-spinal şi tractul tectospinal, care 


porneşte din tuberculii cvadrigemeni şi ajunge la nucleii motori ai globilor 
oculari şi la coarnele anterioare ale măduvei spinării. 


Tectul (acoperişul) mezencefalic ocupă treimea posterioară a 
acestuia. Se află situat posterior de apeductul lui Sylvius şi este format 
din lama cvadrigeminală, care conţine tuberculii (coliculii) cvadrigemeni 
anteriori (în număr de doi) care au un rol în coordonarea reflexelor 
vizuale, şi tuberculii cvadrigemeni inferiori, cu rol în realizarea reflexelor 
acustice. 

Coliculii cvadrigemeni superiori, fiind centri de integrare, sunt 
alcătuiți din mai multe straturi de substanţă albă şi cenuşie dispuse 
alternativ. Ei au un important rol funcţional în reglarea automată a 
mişcărilor oculare, precum şi a celor implicate în realizarea reflexului de 
orientare la stimuli vizuali şi a fixării obiectului în zona perceptibilităţii 
optime. Au un rol important şi în urmărirea obiectelor în mişcare. 

Tuberculii cvadrigemeni inferiori sunt mai mici; ei au substanţă 
cenuşie la interior şi albă la exterior. Funcţional, ei se leagă de realizarea 
reflexelor motorii necondiționate la stimulii acustici, a reflexului de 
orientare pentru obţinerea unei percepții auditive maxime, rol în clipire şi 
în apariţia mişcărilor reflexe ale trunchiului şi membrelor. 

În general, formațiunile mezencefalice îndeplinesc funcţii foarte 
importante în distribuirea normală a tonusului muscular, în reglarea 
reflexelor de redresare şi a celor de orientare. 


Diencefalul 

Se compune din două formaţiuni: 

- talamencefal, care este format din talamus, metatalamus, 
subtalamus şi epitalamus; 

- hipotalamus. 

Comisura posterioară a creierului separă  diencefalul de 
mezencefal. 


Talamusul (stratul optic) este delimitat superior de ventriculul 
lateral şi de corpul calos, lateral de braţul posterior al capsulei interne, de 
corpul şi coada nucleului caudat, fiind separat de hipotalamus prin şanţul 
hipotalamic. La interior se află o aglomerare de nuclei cenuşii care 
formează subtalamusul. 

Lama medulară internă împarte substanţa cenușie a talamusului în 
cinci grupe nucleare: una anterioară (rostrală), alta posterioară, o grupă 
externă, una internă şi nucleii intralaminari. 

Căile aferente care sosesc la talamus provin de la segmentul 
inferior al nevraxului, iar de aici fac conexiune cu scoarţa cerebrală. In 
funcţie de legăturile lor cu scoarţa cerebrală şi cu segmentele interioare, 
nucleii talamici se împart în: nuclei de transmisie (nucleul ventral, cel 
lateral şi corpii geniculaţi) şi nuclei de asociaţie (nucleul medial dorsal şi 
cel lateral). 

Talamusul este un mare centru senzitiv subcortical. El reprezintă o 
staţie de întrerupere obligatorie pentru căile tuturor formelor de 
sensibilitate, în drumul lor spre zona superioară de integrare (scoarţa 


cerebrală). De la această regulă există o singură abatere, reprezentată de 
căile olfactive care ating cortexul direct, fără a trece prin talamus. 

Nu toate fibrele eferente au o destinaţie corticală; unele se termină 
în nucleii cenuşii subcorticali. Din această cauză există nuclei cu proiecţie 
corticală şi nuclei cu proiecţie subcorticală, care ajung la corpul striat, la 
nucleul lenticular sau la nucleul caudal. 

Legătura între scoarță şi nucleii din prima categorie nu este numai 
în sens talamo-cortical, ci şi în sens invers, cortico-talamic. Prin această 
legătură, nucleii talamici şi cîmpurile corticale pe care se proiectează sunt 
solidarizaţi în unităţi funcţionale. 


